ประกันเร่งลดข้อร้องเรียน
ประกันวินาศภัยตั้งเป้าลดเรื่องร้องเรียน หลังแข่งขันรุนแรงต้องเอาใจลูกค้า สมาคมเผยไตรมาสแรกเคลียร์ได้ 1,000 เรื่อง
3 มิ.ย. 2559

ประกันวินาศภัยตั้งเป้าลดเรื่องร้องเรียน หลังแข่งขันรุนแรงต้องเอาใจลูกค้า สมาคมเผยไตรมาสแรกเคลียร์ได้ 1,000 เรื่อง
แหล่งข่าวจากสมาคมประกันวินาศภัยไทย เปิดเผยว่า ต้นปี 2559 ที่ผ่านมา มีข้อพิพาทคงค้างที่อยู่ภายใต้การพิจารณาของสำนักงานคณะอนุญาโตตุลาการของสมาคมฯ ที่ยังดำเนินการไม่แล้วเสร็จและต้องดำเนินการต่อ 2,299 เรื่อง และไตรมาสแรกปีนี้มีข้อพิพาทใหม่เข้ามา 640 เรื่อง รวมข้อพิพาทในไตรมาสแรกที่ต้องแก้ไขทั้งสิ้น 2,939 เรื่อง คิดเป็น 52% ของคดีพิพาทปี 2558 
ทั้งนี้ ในไตรมาสแรกคณะอนุญาโต ตุลาการของสมาคมฯ สามารถดำเนินการข้อพิพาทได้ 1,005 ราย แยกเป็นกรณีที่มีการชี้ขาด 184 ราย ตกลงกันได้ด้วยการประนีประนอมยอมความ 579 ราย และถอนเรื่อง 242 ราย เหลือข้อพิพาทที่คงค้าง 1,934 ราย
แหล่งข่าวเปิดเผยว่า นับตั้งแต่ปี 2556 ถึงปัจจุบัน จำนวนข้อพิพาทเพิ่มขึ้น ส่วนใหญ่ไม่สามารถตกลงกันได้เรื่องจำนวนเงินค่าเสียหาย การชี้ว่าฝ่ายใดเป็นฝ่ายประมาท รวมทั้งการยื่นข้อพิพาทเพื่อป้องกันไม่ให้การเรียกร้องขาดอายุความ หรือยื่นข้อพิพาทต่อบริษัทประกันภัยที่ถูกเพิกถอนใบอนุญาต แต่คณะอนุญาโตตุลาการสามารถดำเนินการข้อพิพาทได้อย่างรวดเร็ว โดยเฉพาะให้มีการประนีประนอมยอมความกันได้มากที่สุด รองลงมาเป็นการถอนข้อพิพาท ส่วนในขั้นชี้ขาดมีจำนวนน้อย
นอกจากนี้ คณะอนุญาโตตุลาการยังช่วยประหยัดค่าใช้จ่ายในการดำเนินข้อพิพาทระหว่างบริษัทสมาชิกจากการที่ไม่ต้องนำเรื่องไปสู่การฟ้องศาล โดยปี 2558 ค่าใช้จ่ายในการใช้กระบวนการอนุญาโตตุลาการของสมาคมฯ มีจำนวน 5.99 ล้านบาท แต่ถ้านำข้อพิพาทไปฟ้องศาลจะต้องเสีย 17.49 ล้านบาท ทำให้ประหยัด 11.8 ล้านบาท และปี 2556-2558 กระบวนการอนุญาโตตุลาการช่วยประหยัดค่าใช้จ่ายในการดำเนินข้อพิพาทระหว่างบริษัทสมาชิกได้ถึง 40.78 ล้านบาท ขณะที่มีเรื่องร้องเรียนทั้งระบบประมาณ 3-4% ของเคลมทั้งหมด
นายอานนท์ วังวสุ นายกสมาคมประกันวินาศภัยไทย กล่าวว่า ขณะนี้บริษัทประกันวินาศภัยส่วนใหญ่มีการจัดตั้งฝ่ายรับเรื่องร้องเรียน เพื่อลดเรื่องร้องเรียนให้เหลือน้อยที่สุด โดยบริษัทกรุงเทพประกันภัย ตั้งเป้าให้เหลือ 0.02% ของเคลมทั้งหมด บางบริษัทอยู่ที่ประมาณ 0.1% แต่ผลจากการแข่งขันที่รุนแรง ทำให้บริษัทประกันภัยแต่ละแห่งหันมาใส่ใจในการบริการลูกค้าดีที่สุด คาดว่าการให้บริการจะดีขึ้นมาก แต่การที่จะทำให้เรื่องร้องเรียนหมดไปเลยนั้นคงเป็นไปได้ยาก